b'\n_START_ARTICLE_\nKaspar Dalgas\n_START_SECTION_\nSpillerkarriere\n_START_PARAGRAPH_\nHan tilbragte sine ungdoms\xc3\xa5r i Vejle Boldklub, f\xc3\xb8r han debuterede for klubbens seniorhold i april 1995. Her var han i 1996/1997 s\xc3\xa6sonen med til at vinde s\xc3\xb8lvmedaljer til klubben._NEWLINE_Hans egentlige gennembrud kom dog f\xc3\xb8rst i s\xc3\xa6sonen 2000/2001, hvor han blev topscorer for Vejle Boldklub, da klubben rykkede op i Superligaen. Flere af hans m\xc3\xa5l blev scoret p\xc3\xa5 teknisk f\xc3\xb8lte lob, s\xc3\xa5 han i en periode blev hyldet som "lobkongen"._NEWLINE_Vejle Boldklubs oprykning blev sikret i en dramatisk 4-2 udesejr over Esbjerg fB p\xc3\xa5 sidste spilledag. Efter sejren var Dalgas ikke med i festlighederne. Han sad tilbage i spillerboksen, og man kunne ane en t\xc3\xa5re i \xc3\xb8jenkrogen. Dalgas havde p\xc3\xa5 dav\xc3\xa6rende tidspunkt underskrevet kontrakt med Odense Boldklub, og oprykningskampen i Esbjerg blev hans sidste for hjerteklubben VB._NEWLINE_Skiftet til Odense Boldklub i 2001 viste sig at blive det store gennembrud for Dalgas. I s\xc3\xa6sonen 2001/2002 blev han topscorer (delte titlen med Peter Madsen) i Superligaen med 22 m\xc3\xa5l i 31 kampe. Det skabte interesse hos de store klubber, og i s\xc3\xa6sonen 2001/2002 blev han k\xc3\xb8bt af Br\xc3\xb8ndby IF, hvor han spillede alle ligakampe i den f\xc3\xb8rste s\xc3\xa6son._NEWLINE_Imidlertid blev han ramt af en skade i den efterf\xc3\xb8lgende s\xc3\xa6son og spillede ingen kampe i perioden: april 2004 til november 2005. Han indstillede sin karriere i marts 2006, da en scanning af hans kn\xc3\xa6 ikke viste nogen helingsproces._NEWLINE_Dalgas n\xc3\xa5ede at spille en enkelt kamp for det danske U/21-landshold i september 1997 som VB-spiller._NEWLINE_Dalgas p\xc3\xa5begyndte efter fodboldkarrieren en uddannelse, men sprang fra senere og arbejder i dag som p\xc3\xa6dagogmedhj\xc3\xa6lper.'